Nous Robert, duc de Borgoigne, faisons savoir à touz que, por convenances expresses faites entre nous et les habitanz de Vergey, nous havons volu et leur havons promis por nous et por nos heirs et nos successeurs dus de Borgoigne que nostres chasteaus de Vergey, la vile ne li habitant dou dit leu, ne partiront jamais de la main le duc de Borgoigne por partage ne por autre cause quelquele soit, mas senz desseurer dou ducheis me seront touz jourz en la main le duc, et promettons es dis habitanz por nostre sairemens doné sus saintes Evangiles corporelement, le quel nous volons et comandons que soit tenuz de faire et face li dux de Borgoigne avant que il hait le gouvernemant dou Ducheisme, qui que soit dux ou temps avenir, que, contre la tenour de ces lettres, nous ne veindrons ne ne consentirons que autres i veigne. En tesmoing de la quel chouse nous havons fait saaler ces presentes lettres de notre seaul. Doné à Lyon le vendredi après Pasques, l’an de grâce mil deus cenz quatre vinz dix et huit.